Vrou erg onder skoot ná sy kameelperd in SA skietTess Thompson Talley by die kameelperdbul wat sy geskiet het. ’n Amerikaanse vrou wat ’n kameelperd in Suid-Afrika geskiet het, kom erg onder skoot op sosiale media. Tess Thompson Talley (37) het reeds verlede jaar die kameelperd in Suid-Afrika geskiet. Foto’s daarvan versprei egter nou weer soos ’n veldbrand op sosiale media nadat die webtuiste Africalandpost dit op Twitter gedeel het. “Gebede vir ’n eens in ’n leeftyd-droomjag het vandag waar geword! Ek het die skaars swart kameelperdbul gesien en hom lank agtervolg,” het Talley destyds op Facebook geskryf met foto’s, volgens USA Today. Die plasing is intussen verwyder. Volgens die inskrywing was die kameelperd omtrent 18 jaar oud en het dit sowat 1 820 kg geweeg. Die kameelperd het glo ook sowat 900 kg se vleis gelewer. Talley het intussen in ’n e-pos aan Fox News gesê die kameelperd was van ’n subspesie wat nie skaars is nie. “Die aantal [kameelperde] van dié subspesie is eintlik aan die toeneem, gedeeltelik as gevolg van jagters en bewaringspogings wat grootliks deur grootwildjag betaal word.” Talley het egter aan CBS News gesê sy het die kameelperd doodgeskiet om te keer dat hy jonger kameelperde aanval. “Dit word deur wildbestuur bewaring genoem,” het sy gesê. Talley is nie die eerste Amerikaanse vrou om deur te loop oor ’n kameelperdjag in Suid-Afrika nie. Sabrina Corgatelli het in Augustus 2015 erg onder skoot gekom nadat sy ’n kameelperd op ’n plaas buite Phalaborwa geskiet en daarmee op Facebook gespog het. Die Wêreldbewaringsunie (IUCN) het kameelperde in Desember 2016 as “kwesbaar” geklassifiseer op sy rooilys van bedreigde spesies in ŉ poging om te verhoed dat hierdie diere uitsterf. Die besluit het gevolg ná navorsing wat deur ŉ span navorsers onder leiding van dr. Francois Deacon, ŉ gespesialiseerde navorser, aan die Universiteit van die Vrystaat se departement van vee-, wild- en weidingkunde gedoen is. Deacon het destyds gesê baie min mense was tot onlangs bewus van die bedreiging wat kameelperde in die gesig staar. Kameelperde is voorheen as veilig op die rooilys van bedreigde spesies geklassifiseer. “Dit is tyd om aan die wêreld te wys dat die bevolkingsyfers van kameelperde in gevaar is. Hierdie herklassifikasie van die IUCN is noodsaaklik om die publiek sover te kry om standpunt in te neem en stappe te doen om kameelperde te red,” het Deacon gesê. Volgens ŉ statusverslag oor kameelperde, wat deur Deacon saamgestel is en by die IUCN ingedien is, het die bevolkingsyfer van kameelperde oor die afgelope 20 jaar met 40% verminder. Dit is vinniger as wat olifante en renosters se getalle verminder het. Die hoofredes vir hierdie afname in die kameelperdbevolking is ŉ verlies aan habitat, burgerlike onrus en onwettige jagtogte.